Tom Behnke (KF), 2014-02-21:
Vi er medforslagsstiller på beslutningsforslaget her, fordi der er nogle ting, der er sket i vores samfund; der er nogle ting, der er sket med hensyn til knallerter, som gør, at det er forsvarligt at gennemføre beslutningsforslaget her.
Tidligere var vi også fra konservativ side skeptiske over for, at man skulle sætte aldersgrænsen ned fra 16 til 15 år.
Vi gjorde det.
Vi gjorde det, mens vi havde en borgerlig regering, og vi gjorde det, samtidig med at vi forbedrede sikkerheden væsentligt for knallertkørerne, og det var det, der var det bærende i, at vi så kunne være med til at sætte aldersgrænsen ned.
De forbedringer er der stadig væk i dag.
Den nuværende regering har så sat aldersgrænsen op til 16 år, men forbedringerne er der stadig væk, og derfor kan vi selvfølgelig stadig væk stå inde for at sætte aldersgrænsen ned til 15 år.
Det, der er sagen, er, at sikkerheden ved køretøjerne er blevet væsentligt forbedret, væsentligt forbedret.
Det er jo ikke bare sådan, at de knallerter, der i dag lovligt kan køre 30 km/t., er konstrueret som de modeller, der, hvis man har kørekort til det, må køre 45 km/t., men det er også de knallerter, som mange steder i udlandet kører både 60 og 70 km/t. fuldt lovligt.
Det vil sige, at hele konstruktionen af knallerten er lavet til at kunne køre med de hastigheder.
Herunder vil jeg nævne, at bremserne er væsentlig, væsentlig bedre, end vi så det tidligere, men også væsentlig bedre end på en cykel, alene af den årsag at en knallert er noget tungere, og derfor kan man også bremse hårdere op.
Hvis man bremser lige så effektivt på en cykel, bliver man simpelt hen smidt af, fordi cyklen er så let, så man vælter.
Det er der ingen tvivl om.
Så derfor er der en forskel i bremseeffekt.
Det andet, der gør sig gældende, er, at uddannelsen af knallertkørere i dag er væsentlig bedre, end den var før i tiden.
Den er væsentlig bedre.
Vi stiller meget større krav, der er en køreprøve og en teoriprøve, man skal op til, og man skal bestå begge dele for at få lov til at køre knallert.
Det vil sige, at de, der kører på knallert, altså er uddannet til at gøre det, de er trænet til at gøre det.
Derudover indførte vi en lang række sanktioner over for dem, som ikke kan finde ud af at overholde de spilleregler, der er ved det her.
Det gjorde jo også, at rigtig mange tænker sig om og lader være med at lave dumheder, når de har et knallertkørekort og kører på knallert.
Alt det her skal selvfølgelig sammenholdes med andre former for transportmidler, for det, der er sagen, er, at man i dag kan køre med samme hastighed på en cykel.
Man kan også køre med samme hastighed på elcykel; der får man så lidt hjælp til at nå op på de hastigheder.
Men sagen er, at en cykel ikke er konstrueret nær så sikkert, som en knallert er; en cykel har ikke nær den bremseeffekt, som en knallert har; på en cykel er der ikke krav om hjelm, og det synes vi heller ikke der skal være, men der er den forskel, at på cykel er der ikke noget krav om hjelm – det er der på en knallert; der er også den forskel mellem at køre på cykel og på knallert, at enhver kan hoppe op på en cykel og køre ud i trafikken uden at kende færdselsloven.
Det ser vi desværre også rigtig mange eksempler på.
Det er sådan set et mirakel, at der ikke er flere på cykel, der kommer til skade i trafikken, når man ser, hvordan nogle kaster sig rundt mellem bilerne.
Men igen er der en kæmpe forskel på at køre på cykel og køre på knallert, nemlig at de, der kører på knallert, er uddannet til det, de kender færdselsloven, de er uddannet til at se de farer og risici, der kan opstå.
På det grundlag kan jeg ikke se, at der er noget som helst til hinder for at sætte aldersgrænsen ned til 15 år for dem, der kan få lov til at køre på knallert.